b'\n_START_ARTICLE_\nNwankwo Kanu\n_START_SECTION_\nAjax Amsterdam\n_START_PARAGRAPH_\nEfter at have tilbragt de f\xc3\xb8rste \xc3\xa5r af sin karriere i nigerianske klubber, blev Kanu i 1993 som bare 16-\xc3\xa5rig hentet til den hollandske storklub Ajax Amsterdam. Han debuterede for klubben i 1994 og var med til at vinde \xc3\x86resdivisionen i samtlige sine tre s\xc3\xa6soner i klubben, 1993-94, 1994-95 og 1995-96. I 1995 vandt klubben desuden Champions League efter finalesejr over italienske AC Milan. Kanu spillede som indskifter i kampen.\n_START_SECTION_\nInter\n_START_PARAGRAPH_\nEfter i sommeren 1996 at have f\xc3\xb8rt Nigerias landshold til guld ved OL i Atlanta blev Kanu solgt til den italienske storklub Inter. Opholdet i Milano-klubben blev dog ikke en succes for Kanu, der opn\xc3\xa5ede begr\xc3\xa6nset spilletid for holdet. Dette skyldtes ikke mindst at han under et l\xc3\xa6getjek i 1996 fik konstateret en hjerte-karsygdom, der i l\xc3\xa6ngere perioder overskyggede hans karriere._NEWLINE_Kanu n\xc3\xa5ede dog tilbage til at v\xc3\xa6re en del af det Inter-hold der sikrede sig UEFA Cuppen i 1998. Herefter var hans t\xc3\xa5lmodighed med reserverollen dog opbrugt, og i februar 1999 kunne den engelske Premier League-klub Arsenal F.C. meddele at man havde sikret sig nigerianeren for en pris p\xc3\xa5 cirka 4 millioner britiske pund.\n_START_SECTION_\nArsenal F.C.\n_START_PARAGRAPH_\nKanus debuterede for Arsenal i en FA Cup-kamp mod Sheffield United, og han blev trods en umiddelbar rolle som reserve for verdensstjerner som Nicolas Anelka, Thierry Henry og Dennis Bergkamp, hurtigt en publikumsyndling blandt London-klubbens fans. Hans rolle p\xc3\xa5 holdet blev ogs\xc3\xa5 l\xc3\xb8bende vigtigere._NEWLINE_Kanus m\xc3\xa5ske bedst huskede bedrift for Arsenal kom den 23. oktober 1999 mod lokalrivalerne Chelsea. Med et kvarter tilbage f\xc3\xb8rte Chelsea 2-0 og lignede en vinder af derbyet, men med tre m\xc3\xa5l s\xc3\xb8rgede Kanu for et af de mest mindev\xc3\xa6rdige sejre for Arsenal over Chelsea nogensinde._NEWLINE_Kanu spillede for Arsenal frem til sommeren 2004, og n\xc3\xa5ede at vinde Premier League i b\xc3\xa5de 2002 og 2004 samt FA Cuppen i b\xc3\xa5de 2002 og 2003.\n_START_SECTION_\nWest Bromwich\n_START_PARAGRAPH_\nKanu skrev herefter kontrakt med det nyoprykkede Premier League-hold West Bromwich Albion, som han debuterede for den 14. august 2004 i en kamp mod Blackburn Rovers. Han spillede for klubben i to s\xc3\xa6soner og var blandt andet med til at sikre en sejr p\xc3\xa5 2-1 over sin gamle klub Arsenal. Opholdet i West Bromwich blev dog ikke s\xc3\xa5 stor en succes som \xc3\xb8nsket for Kanu, og efter kontraktudl\xc3\xb8b skrev han i sommeren 2006 kontrakt med Portsmouth F.C.\n_START_SECTION_\nPortsmouth F.C.\n_START_PARAGRAPH_\nI Portsmouth blev Kanu genforenet med sine gamle holdkammerater fra Arsenal-dagene, Sol Campbell og Lauren, og nigerianeren fik en fremragende debut da han scorede to gange i en Premier League-kamp mod Blackburn Rovers den 19. august 2006. Da s\xc3\xa6sonen var forbi havde han scoret 12 gange for klubben og etableret sig i startopstillingen._NEWLINE_Kanus anden s\xc3\xa6son i Portsmouth blev endnu mere mindev\xc3\xa6rdig, da han spillede en helt central rolle i klubbens FA Cup-triumf. Han blev matchvinder i s\xc3\xa5vel semifinalesejren over sin tidligere klub West Bromwich samt i finalen p\xc3\xa5 Wembley, hvor han scorede kampens eneste m\xc3\xa5l mod Cardiff City, der sikrede Portsmouth trof\xc3\xa6et.\n_START_SECTION_\nLandshold\n_START_PARAGRAPH_\nKanu debuterede for Nigerias landshold helt tilbage i 1994 i en tr\xc3\xa6ningskamp mod Sverige, og ogs\xc3\xa5 med sit landshold har han fejret flere triumfer. I 1996 f\xc3\xb8rte han holdet til OL-guld i Atlanta, og han har desuden flere gange vundet medaljer med holdet ved African Cup of Nations._NEWLINE_Kanu var en del af det nigerianske landshold ved VM i Frankrig 1998 hvor holdet n\xc3\xa5ede ottendedelsfinalen der dog blev tabt til Danmark, ved VM i 2002, hvor man dog m\xc3\xa5tte rejse hjem fra Japan efter det indledende gruppespil, samt ved VM i 2010 i Sydafrika._NEWLINE_Pr. juni 2010 er Kanu stadig aktiv p\xc3\xa5 landsholdetr. Han st\xc3\xa5r noteret for 79 kampe og 13 scoringer.'